แนวโน้มดัชนีเช้าผันผวน
นักวิเคราะห์ฯคาดตลาดหุ้นไทยเช้านี้ผันผวน หลังกังวลมาตรการแบงก์ชาติสกัดบาทแข็ง รวมทั้งยังต้องติดตามการนัดไต่สวนของศาลปกครองกลางคดี 3G
15 ก.ย. 2553

นักวิเคราะห์ฯคาดตลาดหุ้นไทยเช้านี้ผันผวน หลังกังวลมาตรการแบงก์ชาติสกัดบาทแข็ง รวมทั้งยังต้องติดตามการนัดไต่สวนของศาลปกครองกลางคดี 3G 
นายอภิชาติ ผู้บรรเจิดกุล นักวิเคราะห์ สำนักวิจัย บล.ทิสโก้ กล่าวว่า ตลาดหุ้นไทยเช้านี้ภาพรวมมีความผันผวน เพราะยังกังวลว่าธนาคารแห่งประเทศไทย(ธปท.)จะออกมาตราการเพื่อสกัดกั้นการไหลเข้าของเงินทุนเพื่อแก้ปัญหาบาทแข็ง แต่ก็ยังไม่มีการประกาศออกมาอย่างเป็นทางการ แม้ว่าจะเป็นเพียงกระแสข่าว แต่ก็ส่งผลให้เงินทุนใหม่ที่จะเข้ามาก็อาจชะลอไว้ก่อน ส่วนเงินที่เข้ามาอยู่แล้วก็อาจขายทำกำไรออกมาได้           นอกจากนี้ นักลงทุนยังจับตาเรื่องที่ศาลปกครองกลางจะมีการเลื่อนนัดไต่สวนเรื่อง 3G มาเป็นวันนี้ หากมีคำสั่งคุ้มครองชั่วคราวก็อาจทำให้การประมูล 3G ถูกล้มไปได้และไม่เป็นผลดีต่อหุ้นกลุ่มสื่อสาร ส่วนเรื่องมาบตาพุดก็ยังไม่ชัดเจน เนื่องจากรัฐบาลก็ยังไม่มีแนวทางอะไรออกมาเพิ่มเติม           ส่วนปัจจัยในต่างประเทศตอนนี้ยังไม่มีประเด็นที่ส่งผลกระทบต่อตลาดหุ้นไทย แต่ต้องจับตาดูตัวเลขการผลิตของสหรัฐฯที่จะมีการประกาศในคืนนี้ คาดว่าน่าจะปรับดีขึ้นเล็กน้อย ส่วนตลาดหุ้นอื่นในภูมิภาคเอเชียเช้านี้เปิดตัวมาบวก-ลบสลับกันไปเล็กน้อย          "ภาพรวมการซื้อขายวันนี้ผันผวน ก็ต้องติดตามข่าวเรื่องมาตราการของธปท.จะออกมาหรือไม่ ซึ่งยังไม่มีความชัดเจน เป็นปัจจัยถ่วงอยู่ แต่เมื่อวานนี้ค่อนข้างลงหนักโอกาสดีดขึ้นตอนเช้าก็น่าจะมี คือเมื่อวานนี้กลัวว่าจะมีมาตราออกมา แต่จริง ๆ แล้วยังไม่มีอะไรออกมาก็อาจจะมีการดีดกลับขึ้นมา แต่ก็อาจจะมีแรงขายออกมาด้วยเหมือนกันเพราะยังไม่มีความชัดเจน"นายอภิชาติ กล่าว  พร้อมให้แนวรับ 918-920 จุด แนวต้าน 930-935 จุด